En gruppe mænd har været oppe at slås i Bispehaven i Aarhus.

Det oplyser Østjyllands Politi i en pressemeddelelse.

I forbindelse med slagsmålet blev en hund sluppet løs.

En 25-årig mand ankom til stedet med en kniv og stak hunden ned.

Hunden var så ilde tilredt og lå på jorden, da politiet ankom til stedet.

Man var derfor nødt til at aflive den på stedet med tjenestevåben.

Foto: Alarm112/Midtjylland Vis mere Foto: Alarm112/Midtjylland

Den 25-årige mand var stadig på stedet med sin kniv ved politiets ankomst til gerningsstedet.

Han blev derfor anholdt og ført til politistationen.

Også en 18-årig person blev stukket med i kniv i situationen. Han blev formentlig stukket i skulder og lår.

Ifølge politiets oplysninger forsøgte han at køre væk sammen med tre andre personer, men politiet eftersatte og anholdt de fire personer.

B.T.'s mand på stedet oplyser, at politiet har lavet kriminalteknisk efterforskning, men nu har forladt stedet.

Desuden har der også været hunde på stedet, som har lavet sporingsarbejde.

B.T.'s mand på stedet meddeler også, at Skejby Sygehus' modtagelse skulle have været lukket i 20 minutter på grund af dramaet. Det er ikke blevet bekræftet af politiet.

Bispehaven er et område, hvor der før har været problemer.

Politiet efterlyser vidner, der kan sige noget, om hvad der skete.

Politiet modtog anmeldelsen klokken 17.07, og det skete på Bispehavevej 47 i Aarhus Vest.